Diari Oficial de la Generalitat Valenciana


Sumari del DOGV 7838, del 27-07-2016 (2016/6028)

ORDRE 37/2016, de 25 de juliol, de la Conselleria d'Educació, Investigació, Cultura i Esport, per la qual es modifica l'Ordre 65/2015, de 18 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/25/37/dof/vci/html**

### Dades del document

Número de DOGV
:   7838

Data del DOGV
:   27-07-2016

Secció del DOGV
:   I. DISPOSICIONS GENERALS

Número del document
:   2016/6028


Data del document
:   25-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 37/2016, de 25 de juliol, de la Conselleria d'Educació, Investigació, Cultura i Esport, per la qual es modifica l'Ordre 65/2015, de 18 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16. [2016/6028]  
L'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16. Aquesta ordre va ser modificada per l'Ordre 8/2015 ampliant el servei de transport amb la finalitat de proporcionar un tractament no discriminatori entre l'alumnat.  
La realitat social i les noves polítiques educatives fan necessari adaptar les bases que regulen les ajudes per al servei de transport per així poder complir en la seua màxima amplitud el mandat de l'article 27 de la Constitució Espanyola on s'assenyala que tothom té dret a l'educació, la qual ha de tenir com a objecte el ple desenvolupament de la personalitat humana en el respecte als principis democràtics de convivència i als drets i a les llibertats fonamentals. Amb aquesta modificació es pretén garantir el dret a l'educació en aquelles zones rurals allunyades dels nuclis de població.  
El Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix a la Direcció General de Centres i Personal Docent, entre altres competències, la planificació, ordenació i execució d'actuacions relatives al transport i menjador escolar, serveis escolars, escola-llar i uns altres de naturalesa anàloga.  
Per tot això, en virtut de les atribucions conferides per l'article 28.i de la Llei 5/1983, del Consell, i el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, oïdes les meses consultives afectades per la disposició i vista la proposta del director general de Centres i Personal Docent, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article únic. Articles modificats  
Es modifiquen les bases reguladores primera apartat 1, segona, i octava apartat 1, de l'annex II, de l'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16, que quedaran redactades conforme a l'annex I.  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el posterior desenvolupament d'aquesta ordre no podrà tenir cap incidència en la dotació de tots i cadascun dels capítols de despesa assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA  
  
Única. Derogació normativa  
Es deroga l'apartat 3 de la base desena. Així mateix, queden derogades totes les disposicions d'igual o inferior rang que s'oposen al que disposa la present ordre.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Comunitat Valenciana.  
  
València, 25 de juliol de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Nova redacció dels preceptes afectats per la modificació parcial de l'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16  
  
  
U  
La base primera apartat primer queda redactada de la següent manera:  
1. La present ordre té per objecte aprovar les bases reguladores per a la convocatòria d'ajudes individualitzades de transport escolar dels alumnes escolaritzats en els següents nivells educatius:  
- Educació Infantil de segon cicle  
- Educació Primària  
- Educació Secundària Obligatòria  
- Educació especial   
  
Dos  
La base segona queda redactada de la següent manera:  
Segona. Beneficiaris. Requisits  
1. Podran ser beneficiaris de les ajudes regulades en la present ordre els alumnes escolaritzats en un centre educatiu dependent de la Generalitat, en els nivells educatius que s'establisquen en cada convocatòria anual i que es troben en algun dels següents supòsits, sempre que no puguen ser inclosos en cap de les rutes de transport col·lectiu autoritzades:  
a) Alumnat escolaritzat en un centre d'un municipi diferent del de la seua residència per no existir en aquest oferta educativa. A l'efecte d'aquesta convocatòria es considerarà municipi diferent els nuclis de població o nuclis disseminats, separats territorialment del municipi al qual pertanya aquest nucli, sempre que es tracte de nuclis amb una identitat històrica i cultural fàcilment recognoscible i independent de la resta del municipi al qual pertanyen i a més es troben separats de qualsevol altre nucli de població del municipi per una franja de sòl no urbanitzable, i que aquest nucli no compte amb centre educatiu. En cap cas tindran aquesta consideració les urbanitzacions o nuclis de població de característiques similars. Aquestes circumstàncies hauran d'acreditar-se mitjançant certificat de l'ajuntament al qual pertanya el nucli de població o nucli disseminat.  
b) Alumnat escolaritzat en centres o aules específiques d'educació especial.  
c) Alumnat el domicili habitual del qual, degudament acreditat, estiga a una distància igual o superior a 3 km del centre educatiu en què estiga escolaritzat seguint el trajecte accessible i segur de menor distància. Amb caràcter excepcional, i previ informe motivat de la direcció territorial competent en matèria d'educació, es podran tenir en compte aquelles zones en què l'accés al centre docent siga dificultós a causa de l'orografia del terreny, de la perillositat de les vies o del temps d'accés. En aquests casos, per ser beneficiari haurà de complir alguna de les següents premisses:  
c.1) Que el centre on estiga escolaritzat siga el centre més proper seguint el trajecte accessible i segur de menor distància al seu domicili habitual dins de la seua localitat o àrea d'influència.  
c.2) Que el centre on estiga escolaritzat siga el centre d'adscripció del seu centre educatiu.  
c.3) Que el centre d'escolarització estiga determinat per resolució d'escolarització del director territorial d'educació corresponent.  
c.4) En Educació Secundària, el centre d'escolarització determinarà la condició de l'alumne com a beneficiari del transport escolar, si el centre de Primària d'on procedeix l'alumne esmentat era el que li corresponia segons les circumstàncies assenyalades als apartats anteriors.  
  
2. L'alumnat escolaritzat en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'aquestes ajudes.  
3. El compliment dels requisits establerts es comprovarà d'ofici per part de la conselleria amb competències en matèria d'educació i per les direccions territorials corresponents. En els casos en què no fos possible, se sol·licitarà als interessats l'aportació de la documentació acreditativa pertinent.  
4. La distància existent entre el domicili i el centre d'escolarització vindrà fixada, per part dels responsables dels centres educatius, a través de l'eina desenvolupada a aquest efecte per part de la conselleria competent en matèria d'educació.  
5. Les baixes de l'alumnat sol·licitant d'ajuda individual de transport que es produïsquen al centre educatiu es comunicaran a la direcció territorial corresponent a l'efecte de modificació o revocació de l'ajuda concedida.  
6. Els beneficiaris d'aquestes ajudes, no hauran d'estar en alguna de les circumstàncies establertes en l'article 13 de la llei 38/2003, de 17 de novembre, General de Subvencions. Queden exonerats d'acreditar el compliment de les obligacions tributàries i enfront de la Seguretat Social, de conformitat amb l'establert en la normativa vigent en matèria de subvencions amb càrrec als pressupostos de la Generalitat.  
  
  
Tres  
La base vuitena, apartat primer queda redactada de la següent manera:  
1. La determinació de la quantia de les ajudes individualitzades estarà en relació amb la distància en quilòmetres entre el centre receptor i el domicili habitual de l'alumne o alumna.


Còpia Permalink ELI